**ANEXA 7**

# CRITERII

**privind conformitatea unității pentru participare**

# la procesul de formare profesională prin învățământ dual

# *(stabilite prin Hotărârea Guvernului nr. 97/2023)*

Criteriile privind conformitatea unității pentru participare la procesul de formare profesională prin învățământ dual stabilesc cerințele minime care trebuie a fi respectate de către unitate în vederea inițierii unui program de formare profesională tehnică prin învățământ dual.

Constatarea conformității unității se realizează de către Comisia de verificare a conformității.

Comisia de verificare a conformității se instituie de către Camera de Comerț și Industrie.

Comisia de verificare a conformității își desfășoară activitatea în baza unei metodologii aprobate de către Camera de Comerț și Industrie.

Criteriile privind conformitatea pentru participare la procesul de formare profesională prin învățământ dual sunt:

1. Deținerea de spații și asigurarea condițiilor corespunzătoare pentru instruirea practică a elevilor;
2. Asigurarea cu personalul necesar pentru realizarea învățământului dual;
3. Exercitarea atribuțiilor prevăzute în legislație în procesul de realizare a învățământului dual.

**Criteriul nr. 1.** Deținerea de spații și asigurarea condițiilor corespunzătoare pentru instruirea practică a elevilor se consideră îndeplinit dacă sunt întrunite cumulativ următoarele condiții:

1. dotarea corespunzătoare a locului de muncă pentru fiecare elev în învățământul dual cu care unitatea are intenția de a semna un contract de formare profesională în învățământul dual;
2. asigurarea fiecărui elev în învățământul dual cu care unitatea are intenția de a semna un contract de formare profesională în învățământul dual cu echipament, haine de protecție, utilaje și alte accesorii specifice.

**Criteriul nr. 2.** Asigurarea cu personal necesar pentru realizarea învățământului dual se consideră îndeplinit dacă sunt întrunite cumulativ următoarele condiții:

1. asigurarea unității cu un număr suficient de maiștri-instructori, astfel încât un maistru-instructor să instruiască concomitent cel mult 15 elevi;
2. deținerea de către maiștrii-instructori a competențelor corespunzătoare calificării și a studiilor pedagogice sau de formare psihopedagogică de cel puțin 20 de credite în cadrul instituțiilor autorizate provizoriu sau acreditate.

**Criteriul nr. 3**[[1]](#footnote-1)**.** Exercitarea atribuțiilor prevăzute în legislație în procesul de realizare a învățământului dual se consideră îndeplinit dacă sunt întrunite cumulativ următoarele condiții:

1. exercitarea atribuțiilor unității stabilite prin Legea nr.110/2022 cu privire la învățământul dual;
2. organizarea și desfășurarea învățământului dual în conformitate cu planul de învățământ și cu curriculumul aprobat de către Ministerul Educației și Cercetării.

Comisia de verificare a conformității elaborează și remite instituției de învățământ profesional tehnic un raport privind conformitatea/neconformitatea unității care intenționează să participe la procesul de formare profesională prin învățământ dual și notifică acest fapt Ministerului Educației și Cercetării.

Acordul de cooperare în învățământul dual se încheie în condițiile prevăzute în art.17 din Legea nr. 110/2022 cu privire la învățământul dual între instituțiile de învățământ profesional tehnic și unitățile care corespund criteriilor de conformitate.

Constatarea conformității pentru participarea autorităților publice la procesul de formare profesională prin învățământ dual nu este obligatorie.

1. Criteriul 3 nu se aplică unităților care nu au realizat învățământul dual. [↑](#footnote-ref-1)